Je Perrins, dou Layc-Dan-Watier, dit Dou Prey, fais savoir à touz... que je, par bon consoil et franche volunté, senz force, senz aucun controignement, ay vendu, pour mon profit, permaignablement, à noble baron à mons. de Chalon, signour d’Allay, pour sexante sous d’estevenans, paié à moy entierement en pecune nombrée de part ledit baron, tornée et mis[e] en mon profit, quanque je avoie et pooie et devoie avoir dedenz ces boines cy après descriptes, c’est à savoir: dois la saingne de Aute Jour jusques à grant Cernois dou lay et de Malpas et de La Planée, et dois ledit Cernois jusques es croiz dou Myrour, et dois lesdites croiz tanque à grant chemin. Et de totes ces choses vendues je me suis devestu, pour moy et pour mes hoirs, et en ay envestu ledit monsignour Jeham, pour lui et pour ses hoirs, par la main Vauchier de Fraigne, son maire dou Mytabiez... En tesmoignaige de verté, je ay requis le religious abbé dou Mont-Sainte-Marie qu’il mette son seal en ces lettres... Ce fut fait l’endemain de l’invencion saint Estene, en l’an Nostre Signour mil dous cenz octante et trois.